
DISCLAIMER

	इस पुस्तक में सटीक समय पर जानकारी उपलब्ध कराने का हर संभव प्रयास किया गया है। पुस्तक में संभावित त्रुटियों के लिए लेखक और प्रकाशक किसी भी प्रकार से जिम्मेदार नहीं होंगे। पुस्तक में प्रदान की गयी पाठ्य सामग्रियों की व्यापकता या सम्पूर्णता के लिए लेखक या प्रकाशक किसी प्रकार की वारंटी नहीं देते हैं। पुस्तक में प्रदान की गयी सभी सामग्रियों को व्यावसायिक मार्गदर्शन के तहत सरल बनाया गया है। किसी भी प्रकार के उद्धरण या अतिरिक्त जानकारी के स्रोत के रूप में किसी संगठन या वेबसाइट के उल्लेखों का लेखक या प्रकाशक समर्थन नहीं करता है। यह भी संभव है कि पुस्तक के प्रकाशन के दौरान उद्धृत बेवसाइट हटा दी गयी हो।

	इस पुस्तक में उल्लिखित विशेषज्ञ के राय का उपयोग करने का परिणाम लेखक और प्रकाशक के नियंत्रण से हटकर पाठक की परिस्थितियों और कारकों पर पूरी तरह निर्भर करेगा। पुस्तक में दिये गये विचारों को आजमाने से पूर्व किसी विशेषज्ञ से सलाह लेना आवश्यक है। पाठक पुस्तक को पढ़ने से उत्पन्न कारकों के लिए पाठक स्वयं पूर्ण रूप से जिम्मेदार समझा जायेगा।

	उचित मार्गदर्शन के लिए पुस्तक को माता-पिता एवं अभिभावक की निगरानी में पढ़ने की सलाह दी जाती है। इस पुस्तक के खरीददार स्वयं इसमें दिये गये सामग्रियों और जानकारी के उपयोग के लिए सम्पूर्ण जिम्मेदारी स्वीकार करते हैं। इस पुस्तक की सम्पूर्ण सामग्री का कॉपीराइट लेखक / प्रकाशक के पास रहेगा। कवर डिजाइन, टेक्स्ट या चित्रों का किसी भी प्रकार का उल्लंघन किसी इकाई द्वारा किसी भी रूप में कानूनी कार्रवाई को आमंत्रित करेगा और इसके परिणामों के लिए जिम्मेदार समझा जायेगा।

	 


प्रकाशकीय

1 
सहनशीलता : अर्थ की गहराइयाँ

	'सहनशीलता' दो शब्दों की सन्धि (सहन + शील) से बना हुआ शब्द है। इस प्रकार सहनशीलता को कायम रखने के लिए आदमी में दो बातों का होना अत्यंत ज़रूरी है :

	(1) सहनशक्ति तथा (2) शील स्वभाव ।

	यदि परिस्थिति को शील या संतोष-भरे स्वभाव से नहीं सहा जाए, तो वह सच्ची सहनशीलता नहीं कहला सकती। कुछ लोग 'परिस्थितियों से मजबूरी में किए हुए समझौते' को सहनशीलता मानते हैं, किन्तु ऐसी दशा में आदमी अपने आपको बोझ से दबा हुआ महसूस करता है। वह चाहकर भी सहज नहीं हो पाता।

	शील स्वभाव का मतलब है - धैर्य, संतोष, त्याग तथा सहजता। ऐसे लोग स्वभाव से बहुत मधुर प्रकृति के होते हैं

	सहनशीलता सागर जैसी गंभीर मनोदशा की अपेक्षा रखती है। वास्तव में गंभीर, शांत तथा अंतर्मुखी रहने वाला व्यक्ति ही जीवन की हर चोट सहन कर पाता है। ऐसे लोगों को अपनी मान-प्रशंसा या दिखावा पसंद नहीं होता।

	सच्चा सहनशील व्यक्ति त्यागी पुरुष होता है। वह दूसरों की सुख शान्ति के लिए अपना दिन का चैन तथा रातों की नींद भी गँवा देता है। अक्सर परोपकार के अच्छे कार्यों में व्यस्त रहता है।

	आम आदमी के लिए जीवन में सहनशील बनना बहुत जरूरी है किन्तु, सच पूछा जाए तो सहनशीलता एक प्रकार की साधना या तपस्या है। जिस प्रकार आध्यात्मिक मार्ग का साधक माया के हर रूप विघ्न को सहन करता है। उसी प्रकार सहनशील व्यक्ति को अपना अपमान, निंदा, अपनी बुराई इत्यादि सभी कुछ सहन करना पड़ता है।

	जिस प्रकार आग में पड़कर सोना कुन्दन बन जाता है। उसी प्रकार सहनशीलता की भट्ठी मनुष्य को जीवन का अत्यंत अनुभवी, सत्य-असत्य का पारखी बनाकर कुन्दन जैसा बना देती है।

	सहनशीलता वह कसौटी है, जिस पर खरा उतरकर व्यक्ति साधारण नहीं रहता, महान बन जाता है। उसका दृष्टिकोण बदल जाता है। उसके कर्म श्रेष्ठ और अलौकिक बन जाते हैं।

	दुनिया में आज तक जितने भी महापुरुष हुए हैं, वे सहनशीलता के कारण ही महान बने हैं। समय और परिस्थितियाँ तो प्रत्येक व्यक्ति पर आती हैं किन्तु कुछ लोग उन्हें रोकर तथा कुछ हँसते-हँसते सहन करते हैं।

	सहनशीलता धैर्यवान व्यक्तियों का लक्षण है। जिस व्यक्ति में यह गुण होता है, उसमें शील, संतोष, स्नेह, मधुरता, संयम, साहस, विवेक आदि सभी कुछ होता है। ईश्वर की ओर से सहनशीलता मानव को दिया गया एक उपहार है।

	सहनशीलता से व्यक्ति के आत्मविश्वास में वृद्धि होती है तथा वह जीवन में निर्भय रहना सीखता है।

	जिन व्यक्तियों में सहनशीलता नहीं है वे अपने मन को एकाग्र करके इस गुण को प्राप्त कर सकते हैं | ईश्वर की मधुर स्मृति से भी इसे आसानी से प्राप्त किया जा सकता है।

	आज के दौर में यदि मनुष्य सहनशील बनकर नहीं रहे तो उसका जीना दूभर हो जाए। सहनशीलता की हमें पग-पग पर आवश्यकता पड़ती है। इस गुण के अभाव में व्यक्ति कमज़ोर माना जाता है।

	आइए, हम जीवन का प्रत्येक कदम आत्मविश्वास के साथ आगे बढ़ाएं तथा हर पग सहनशील बनने का प्रयास करें।

	



	




	2 
सहनशीलता से लाभ

	सहनशीलता से मनुष्य को जीवन में कई प्रकार के लाभ मिलते हैं। इन सभी लाभों की जानकारी हम ज्ञान-लाभार्थ निम्नलिखित सूची के रूप में दे रहे हैं :

	1. सहनशीलता से हर मुश्किल आसान बनती है।

	2. सहनशीलता से जीवन की गहराई और विशालता का पता चलता है।

	3. सहनशील व्यक्ति जीवन के अनुभव को आसानी से प्राप्त कर समय से पूर्व ही अपनी वैचारिक परिपक्वता को पा लेता है।

	4. सहनशील व्यक्ति को किसी का डर नहीं रहता।

	5. वह अपने जीवन का प्रत्येक कदम आत्मविश्वास के साथ आगे बढ़ाता

	6. सहनशीलता गंभीरता लाती है।

	7. सहनशीलता व्यक्ति को आत्मसंयमी बनाती है।

	8. सहनशील व्यक्ति हमेशा उदार होता है। वह किसी के साथ कटुता अथवा कठोरता का व्यवहार नहीं करता।

	9. सहनशील व्यक्ति दुःख में सदा मुस्कराता रहता है।

	10. वह अपनी सहनशीलता के बल पर शत्रु को भी अपना मित्र बना लेता है।

	11. सहनशीलता मनुष्य को सकारात्मक दृष्टिकोण प्रदान करती है। सहनशील मानव का प्रत्येक क़दम आशा भरा होता है। जीवन में वह कभी निराश नहीं होता।

	12. सहनशीलता अनेक प्रकार की अच्छाइयों को जन्म देती है। इस गुण के कारण मनुष्य अच्छा सोचने लगता है।

	13. सहनशीलता एक प्रकार की वीरता है। साहसी और वीर पुरुष ही सहनशील होता है।

	14. समय की तीव्र धूप या प्रतिकूल परिस्थितियां सहनशील व्यक्ति का कुछ नहीं बिगाड़ सकतीं।

	15. सहनशील मानव हर हाल में संतुष्ट और प्रसन्न रहता है।

	16. सच्चा सहनशील व्यक्ति प्रभु के प्रति आसक्त होता है, प्रभुप्रिय होता है तथा प्रभु के ऊपर आश्रित होता है।

	17. सहनशीलता मनुष्य को सोचने का सही विवेक प्रदान करती है। अधैर्य या क्रोध की अवस्था में मानव इसे, यानी विवेक को भूल जाता है।

	18. सहनशीलता अपने आवेश और क्रोध पर विजय पाने का सबसे आसान तरीका है। यह दूसरों का क्रोध भी ठंडा कर देती है।

	19. सहनशील व्यक्ति शुभभावना संपन्न होते हैं।

	20. सहनशीलता मनुष्य के अंदर दूसरों के प्रति सहानुभूति का भाव जगाती

	21. रोग की स्थिति में हर्षित रहने का सरल उपाय सहनशीलता है।

	22. सहनशीलता हमारी जग-भर की चिन्ताएँ एवं पर परेशानियाँ दूर करती

	23. सहनशीलता मनुष्य को महान बनाती है।

	24. सहनशीलता व्यक्ति की आत्मशक्ति एवं सामर्थ्य को प्रकट करती है।

	25. सहनशील व्यक्ति जीवन का हर कदम बड़ी समझदारी से बढ़ाता है। वह कोई भी कार्य करने से पहले दस बार सोचता है तथा कार्य के परिणाम के प्रति सावधान रहता है। यही कारण है कि सहनशील व्यक्ति को जीवन में बहुत कम असफलता मिलती है |

	26. एक बार हार जाने के बाद भी सहनशील व्यक्ति निराश नहीं होता। वह पराजय से शिक्षा लेकर जीवन का अगला कदम बहुत हिम्मत के साथ आगे बढ़ाता है।

	27. सहनशील व्यक्ति आयु में छोटा होते हुए भी बड़ा है। दूसरे शब्दों में 'सहनशीलता मनुष्य के बड़प्पन को सिद्ध करती है।'

	28. सहनशील व्यक्ति क्षमावान होता है। वह दूसरों के द्वारा कही गई छोटी बातों का बुरा नहीं मानता।

	29. उसका जीवनादर्श महान होता है।

	30. सहनशीलता जीवन का आशा भरा संदेश है।

	 


3 
असहनशीलता से हानियाँ

	जो व्यक्ति जीवन में सहनशील नहीं रह पाते, उन्हें बहुत कठिनाइयाँ उठानी पड़ती हैं। सहनशीलता के अभाव में अथवा असहनशीलता से पैदा हुई जीवन की हानियों का संक्षिप्त ब्यौरा इस प्रकार है :

	1. असहनशील व्यक्ति सदैव अपने आप में असंतुष्ट रहता है।

	2. उसका स्वभाव चिड़चिड़ा हो जाता है। वह बात-बात पर आवेश से भर क्रोध करने लगता है।

	3. सहनशीलता के अभाव में व्यक्ति अपने आप पर नियंत्रण खो देता है 1

	4. वह किसी भी कारण से शीघ्र भयभीत होने लगता है।

	5. असहनशील व्यक्ति परिस्थितियों का सामना करने की अपने अंदर हिम्मत नहीं जुटा पाता।

	6. सहनशीलता के अभाव में आदमी अपना विवेक खो देता है। दूसरे शब्दों में असहनशीलता अज्ञान तथा अविवेक को जन्म देती है।

	7. असहनशीलता मनुष्य में निराशा को जन्म देती है।

	8. इसके कारण मनुष्य अपना आत्मविश्वास खो बैठता है तथा किसी भी कार्य में जल्दी हिम्मत हार जाता है।

	9. असहनशील व्यक्ति समय की मार या दुःख को रोते-रोते सहता है। विपत्ति उसे पहाड़ लगने लगती है।

	10. असहनशीलता अनेक प्रकार की शारीरिक एवं मानसिक व्याधियों को जन्म देती है।

	11. यह व्यक्ति के अन्दर तनाव बढ़ाती है।

	12. असहनशील व्यक्ति दूसरों के गुण या विशेषताएँ देखने के बजाय उनकी कमजोरियाँ अथवा बुराइयाँ ही देखता है। वह दूसरों से भी उन बुराइयों का वर्णन कर सबकी नज़र में उस व्यक्ति को गिराना चाहता है।

	13. असहनशीलता क्षमाभाव की विरोधी है। असहनशील व्यक्ति औरों की छोटी से छोटी बात का भी बुरा मान जाता है।

	14. असहनशीलता मनुष्य की लघुता सिद्ध करती है

	15. असहनशील आदमी कोई भी काम पूरी तरह से सोच-समझकर नहीं करता वह धीरज के बजाय जल्दबाजी में अपना काम करता है। इससे उसे आगे चलकर बहुत हानि उठानी पड़ती है।

	16. एक बार असफलता या पराजय मिलने पर असहनशील व्यक्ति का हृदय ही टूट जाता है।

	17. असहनशीलता मनुष्य की आत्म दुर्बलता तथा सामर्थ्यहीनता को प्रकट करती है।

	18. असहनशीलता मनुष्य के पतन की निशानी है।

	19. यह अधैर्य, उच्छृंखलता, अविवेक, जल्दबाजी, असंयम एवं मानसिक अशान्ति को जन्म देती है।

	20. असहनशीलता मनुष्य के लिए अनेक प्रकार की परेशानियाँ एवं चिन्ताएँ खड़ी करती है।

	21. असहनशील व्यक्ति झगड़ालू प्रकृति का हो जाता है। उसके चेहरे की रौनक समाप्त हो जाती है। चेहरा विकृत हो जाता है।

	22. असहनशील व्यक्ति अपने रोग को असंयम एवं अधैर्य के कारण बढ़ा लेता है। वह सबके आगे अपना रोना लेकर बैठ जाता है।

	23. असहनशील व्यक्ति कभी किसी के प्रति सच्ची सहानुभूति नहीं रख सकता।

	24. उसमें शुभ भावनाओं का स्रोत प्रायः सूख चुका होता है। वह हर बात में केवल अपना ही स्वार्थ देखता है।

	25. असहनशील व्यक्ति जीवन के पूर्ण अनुभव से रहित, अपरिपक्व मानसिकता वाला होता है।

	26. असहनशीलता मनुष्य की गंभीरता समाप्त कर देती है।

	27. असहनशील व्यक्ति के स्वभाव का पता नहीं चलता। वह पल में रोने, पल में हँसने लगता है। बिना बात दूसरों के साथ कटुता का व्यवहार करने लगता है।

	28. असहनशीलता के कारण व्यक्ति के मित्र भी पराये बन जाते हैं।

	29. असहनशीलता मनुष्य में नकारात्मक विचार पैदा करती है।

	30. असहनशीलता एक प्रकार की कायरता है।

	 


4 
सहनशील व्यक्ति ही सबसे महान्

	मनुष्यों में महान वही, जो सहनशील है। सहनशीलता की आवश्यकता हमें पग-पग पर पड़ती है। सच पूछिए तो मानव आज अपनी हालत से सहनशीलता की कमी के कारण ही गिरा है।

	सहनशील बनकर आदमी, आदमी नहीं रहता बल्कि वह देवों की श्रेणी में आ जाता है। कठिन से कठिन परिस्थितियाँ भी उसे अपने लक्ष्य से विचलित नहीं कर सकतीं। वह एक बार जो ध्येय साध लेता है, आजीवन उसी रास्ते पर चलता रहता है।

	भारत की आज़ादी के लिए कितने सारे लोगों ने अपनी जान की कुर्बानियाँ दीं, देशभक्तों ने अनेक शारीरिक यातनाएँ सहीं। यह पृथ्वी माता भी मनुष्यों का कितना भार सहन करती है।

	अपने महान् गौरवशाली राष्ट्र में माता को पूज्य रूप में देखा जाता है। वह शिशु के प्रसव, उसके लालन-पालन एवं देखभाल करते समय कितने कष्ट सहती है। इस कारण भारत देश की माता महान मानी गई है।

	सहनशीलता के उपरोक्त उदाहरण व्यक्ति की महानता को ही तो सिद्ध करते हैं। इस गुण के कारण आदमी समाज में सदा के लिए वंदनीय बन जाता है।

	महानता कौन प्राप्त नहीं करना चाहता किन्तु महान बनने के लिए आवश्यक अच्छाइयाँ कितने लोग धारण कर पाते हैं ? सहनशीलता महान बनने के लिए आवश्यक अच्छाइयों में से एक है। यह मनुष्य के स्वभाव से संबंधित है। इसे धारण करके व्यक्ति आसानी से महान बन सकता है।

	किन्तु सहनशील बनना इतना आसान काम नहीं है। जो अपने अपमान का दुःख न करे, जिसमें कष्ट को सहने की सामर्थ्य हो वही सदैव सहनशील रह सकता है।

	एक बार व्यक्ति के अंदर सहनशीलता की पक्की नींव पड़ जाने पर यह उसके संस्कारों में समाहित हो जाती है। कुछ व्यक्ति इसी प्रकार पूर्वजन्म से सहनशीलता का गुण लेकर उत्पन्न होते हैं।

	सहनशीलता का आनुवंशिक होना अनिवार्य नहीं है, किन्तु यह अर्जित लक्षण अवश्य है। मनुष्य यदि चाहे, तो अपनी विवेक संपन्न धारणा शक्ति से इसे प्राप्त कर सकता है। आनुवंशिक होने का मतलब है - माता-पिता से प्राप्त गुण या लक्षण, जो एक पीढ़ी से दूसरी पीढ़ी में जीन द्वारा प्रवाहित होते हैं। कई मायने में सहनशीलता मनुष्य के परिवेश और उसकी तात्कालिक परिस्थितियों से सबसे ज्यादा प्रभावित रहती है।

	सहनशीलता मनुष्य में देवत्व जगाती है। सहनशीलता के आ जाने से संतोष, धैर्य, विवेक, संयम, गंभीरता, उदारता, अंतर्मुखता आदि महान बनाने वाले अन्य गुण भी व्यक्ति के अंदर अपने आप आ जाते हैं।

	दुनिया वाले आपको लाख बुरा कहें, लेकिन आप किसी की बात का बुरा मत मानिए। सारी बातों को मुस्कराहट के साथ ' अच्छा है - अच्छा है' कहकर टालते जाइए।

	सच पूछिए तो इस संसार में जो कुछ भी होता है, कुछ नया नहीं होता है। हम सब सृष्टिनाटक की पूर्व निर्धारित योजना के अनुसार दुनिया में अपने क्रिया- कलाप करते हैं। यदि यह बात हमको हमेशा याद रहे तो हम जीवन में सदा सहनशील रह सकते हैं।

	धन्य हैं वे लोग जो दुनिया के दुःख दर्द सहते हैं, क्योंकि वे ही आने वाले समय में परमात्मा के राज्य के निकट होंगे। निर्धन लोग विपत्ति में भी अपना ध्यान प्रभु से लगाए रहते हैं, इसीलिए तो ग़रीब नवाज़ ईश्वर को गरीबों की अधिक चिन्ता रहती है।

	संत कबीर, लालबहादुर शास्त्री तथा गोपाल कृष्ण गोखले जैसे महापुरुषों को तो निर्धनता ने ही महान् बनाया। यदि वे धन-वैभव के चक्कर में पड़कर विलासी जीवन जीते तो कभी किसी के आदर्श नहीं बन पाते। महात्मा गाँधी जी ने यद्यपि एक संपन्न परिवार में जन्म लिया परंतु, धन को उन्होंने अधिक महत्त्व नहीं दिया। अपने सत्य-अहिंसा के सिद्धांत के लिए वे आजीवन संघर्ष सहते रहे और अंत में स्वतंत्रता की लड़ाई में विजयी हुए। यह जीत उनकी सहनशीलता की जीत थी।

	जो व्यक्ति सहनशील नहीं रह पाता वह अंत तक अपने आदर्श और सिद्धांतों पर स्थिर नहीं रह पाता। महान वही है जो सहनशील है, क्योंकि वही जीवन की समस्त प्रतिकूल परिस्थितियों का अच्छी तरह से मुकाबला कर सकता है।

	



	




	5 
क्षमाभाव अपनाएँ

	क्षमाशीलता वीरों का लक्षण है। क्षमा करने वाला व्यक्ति हमेशा बड़ा माना जाता है। महात्मा गौतम बुद्ध और ईसामसीह की क्षमाशीलता विश्व प्रसिद्ध है। कहते हैं कि वे अपने विरोधियों के प्रति भी ईर्ष्या या शत्रुता का भाव न रख, सबसे प्रेम करते थे।

	मान लीजिए आपके परिवार में कोई ज़्यादा शैतान है, या बच्चे अधिक शोर मचाते हैं अथवा आपका कोई पड़ोसी आपके साथ उद्दंडता का व्यवहार करता है तो आप इन सबके प्रति कड़ा रुख कभी न अपनाएँ। इससे आप जीवन में कभी शांत व सहनशील न रह सकेंगे।

	यदि आप अपने जीवन में सदा सहनशील बनना चाहते हैं, तो दूसरों की ग़लतियों से घबराने की बजाय प्रेम की विधि से उनकी कमी निकालना सीखिए और सबके प्रति क्षमा भाव अपनाइए।

	एक चिकित्सक मरीज को सुई लगाने से पहले उसके शरीर या त्वचा को सहलाता है, रुई से साफ करता है। चूहा भी किसी को काटता है तो फूँक देकर काटता है। इससे चोट लगने वाले व्यक्ति को चोट का कम अहसास होता है।

	माना कि आप अपनी नेक नीतियों और सत्यता, ज्ञान के बल से समाज को सुधारना चाहते हैं परंतु इसके लिए आपको अपना स्वभाव बहुत मधुर बनाना होगा। कड़वी रीति से या कठोर तरीके से कहा गया सत्य भी शीघ्र ग्रहणीय नहीं होता।

	बिगड़े हुए को सुधारने के लिए ज़रूरी है कि आप उसके प्रति घृणा भाव न रख क्षमा भाव अपनाएँ। एक डॉक्टर ख़राब से ख़राब हालत वाले मरीज़ के प्रति भी अपने मन में कभी घृणा भाव नहीं लाता। यदि वह उनके प्रति घृणा भाव लाने लगे तो मरीज़ों का कभी उचित ढंग से इलाज या देखभाल नहीं कर पाएगा।

	ईश्वर कितना दयावान है। वह कभी किसी मनुष्य की बुराइयाँ नहीं देखता और न उनसे नफरत करता है। आप भी उस पारलौकिक परमपिता के समान श्रेष्ठ बनने का प्रयत्न कीजिए | इससे आपके जीवन की सहनशीलता पर कभी कोई आँच नहीं आएगी।

	यदि आप अपने जीवन में क्षमा भाव अपनाएँगे तो कोई भी व्यक्ति या परिस्थिति आपको परेशान या विचलित नहीं कर सकेगी। क्षमाशील व्यक्ति सदा संतोषी होता है। वह दूसरों के द्वारा कही गई उलटी-सीधी बात का बुरा नहीं मानता। इधर-उधर की फ़ालतू बातों में न फँस वह अपने लक्ष्य के प्रति सार्थक कर्म करने में लगा रहता है।

	



	




	6 
शुभ सोचें, शुभ बोलें, शुभ कर्म करें

	आदमी जो सोचता है या मन में भाव रखता है, वही कहता है और वैसा ही कर्म करता है। बुरे कर्म करने वाले लोगों के दिमाग में अवश्य बुरे प्रकार के विचार रहते होंगे। प्रायः कुसंग में फँसकर ही व्यक्ति के मन में ऐसे विचार आते हैं, किन्तु ये बुरे विचार मानव की सहनशीलता पर बहुत बुरा प्रभाव डालते हैं।

	बुरे विचारों वाला व्यक्ति कभी आत्मसंयमी नहीं हो सकता। वह परिस्थिति के प्रति शीघ्र असहनशील बन जाता है। अच्छे विचार रखने वाला व्यक्ति धैर्यवान होता है। वह अपना आत्मसंयम हमेशा कायम रखता है और हर परिस्थिति का बड़े ही साहस के साथ मुकाबला कर सहनशील बना रहता है।

	शुभ विचार मानव के जीवन की सर्वश्रेष्ठ पूँजी है जिसके पास शुभ विचार हैं, वही व्यक्ति दूसरों का भला कर सकता है। सद् विचारों से जहाँ व्यक्ति के स्वयं के विवेक तथा जीवन की उन्नति होती है, वहीं वह दूसरों के जीवन को भी लाभ पहुँचाता है। श्रेष्ठ संकल्पों के प्रकंपन (Vibrations ) समाज और संसार के वातावरण को अच्छा बनाने वाले होते हैं।

	एक आदर्श व्यक्ति वही है जो सदैव अच्छा सोचता है, अच्छे बोल बोलता है तथा अच्छा ही कर्म करता है। दूसरों के हित या परोपकार के लिए किए जाने वाले कर्म सबसे अच्छे माने जाते हैं। परमार्थ के कार्यों से मनुष्य को समाज के सब लोगों की दुआएँ प्राप्त होती हैं तथा उसके विरोधी भी सहयोगी एवं मित्र बन जाते हैं।

	यदि कोई आपके बारे में अच्छे विचार न रखता हो, तो आप इस बात से परेशान न हों। दूसरे लोग चाहे जैसा सोचें या करें, हमें उससे कोई लेना-देना नहीं। जहाँ तक हो सके आप उनके अच्छा बन जाने की प्रार्थना ईश्वर से कीजिए तथा सबके साथ हमेशा अच्छा व्यवहार कीजिए यदि आप अपने मन-वचन-कर्म द्वारा किसी का दिल दुःखाने की कोशिश करेंगे, तो याद रखिए, आप अपने जीवन में फिर कभी सहनशील नहीं हो पाएँगे तथा इस बात का आपको आगे चलकर बहुत पश्चात्ताप व दुःख झेलना पड़ेगा।

	प्रायः इन्हीं सब बातों से मनुष्य का जीवन क्लेशमय बन जाता है। वह तनावयुक्त होकर चिड़चिड़ा रहने लगता है। मन-वचन-कर्म से आप ऐसी कोई भूल न करें, जिससे आपको अपनी सहनशीलता गिरवी रखनी पड़े।

